b'\n_START_ARTICLE_\nVasile Burl\xc4\x83\n_START_SECTION_\nBiografie\n_START_PARAGRAPH_\nA urmat \xc8\x99coala primar\xc4\x83 la Storojine\xc8\x9b, gimnaziul la Cern\xc4\x83u\xc8\x9bi \xc8\x99i liceul la Beiu\xc8\x99, unde a ob\xc8\x9binut \xc8\x99i bacalaureatul. Studiile universitare le-a f\xc4\x83cut \xc3\xaen Austria, la Viena \xc8\x99i Graz, unde \xc8\x99i-a luat licen\xc8\x9ba \xc3\xaen filologie greac\xc4\x83 \xc8\x99i latin\xc4\x83._NEWLINE_\xc3\x8en 1872, s-a c\xc4\x83s\xc4\x83torit cu poeta Matilda Cugler, dar au divor\xc8\x9bat dup\xc4\x83 scurt timp._NEWLINE_\xc3\x8en 1873 a venit la Ia\xc8\x99i unde a fost numit profesor de limba greac\xc4\x83 \xc8\x99i latin\xc4\x83 la Liceul Na\xc8\x9bional, unde a devenit, peste ani, director._NEWLINE_\xc3\x8entre 1880 \xc8\x99i 1890 a fost profesor la Institutul liceal de domni\xc8\x99oare Humpel, iar din 1898 la 1901 profesor de latin\xc4\x83 \xc8\x99i greac\xc4\x83 la Liceul Internat. Timp de un an, \xc3\xaen 1875-1876, a func\xc8\x9bionat ca profesor suplinitor la Universitatea din Ia\xc8\x99i._NEWLINE_\xc3\x8en 1889, Vasile Burl\xc4\x83 s-a num\xc4\x83rat printre fondatorii Societ\xc4\x83\xc8\x9bii \xc8\x98tiin\xc8\x9bifice din Ia\xc8\x99i, al\xc4\x83turi de Grigore Cob\xc4\x83lcescu, Alexandru D. Xenopol, Constantin Meissner, Alexandru Grigore Su\xc8\x9bu._NEWLINE_\xc3\x8en 1901 Vasile Burl\xc4\x83 s-a pensionat \xc8\x99i dup\xc4\x83 nici cinci ani, a decedat la 9 ianuarie 1905 \xc8\x99i a fost \xc3\xaenmorm\xc3\xa2ntat \xc3\xaen cimitirul Eternitatea din Ia\xc8\x99i._NEWLINE_Informa\xc8\x9bii despre Vasile Burl\xc4\x83 (cu detalii succinte asupra asupra activit\xc4\x83\xc8\x9bii acestuia, accentul fiind pus pe studiile filologice scrise de Burl\xc4\x83 \xc8\x99i publicate \xc3\xaen 1875), se reg\xc4\x83sesc \xc3\xaentr-un manuscris al lui Iacob Negruzzi, p\xc4\x83strat la Memorialul Ipote\xc8\x99ti - Centrul Na\xc8\x9bional de Studii "Mihai Eminescu" din Ipote\xc8\x99ti, jude\xc8\x9bul Boto\xc8\x99ani.\n_START_SECTION_\nActivitatea profesional\xc4\x83\n_START_PARAGRAPH_\nVasile Burl\xc4\x83 a fost unul dintre cei mai erudi\xc8\x9bi profesori pe care i-a avut Colegiul Na\xc8\x9bional din Ia\xc8\x99i, unii din elevii s\xc4\x83i, precum Nicolae Iorga \xc8\x99i Mihail Sadoveanu au devenit personalit\xc4\x83\xc8\x9bi marcante ale culturii rom\xc3\xa2ne.\n_START_SECTION_\nActivitatea literar\xc4\x83\n_START_PARAGRAPH_\nDin anul 1870, Vasile Burl\xc4\x83 a devenit membru al Societ\xc4\x83\xc8\x9bii literare Junimea \xc8\x99i a colaborat la revista Convorbiri literare._NEWLINE_Vasile Burl\xc4\x83 a f\xc4\x83cut parte din cercul junimi\xc8\x99tilor foarte aprecia\xc8\x9bi pentru erudi\xc8\x9bia sa. \xc3\x8en studiul s\xc4\x83u despre indiani\xc8\x99tii rom\xc3\xa2ni, V. B\xc4\x83n\xc4\x83\xc8\x9beanu \xc3\xael definea pe Burl\xc4\x83 nu doar ca un latinist renumit sau foarte bun cunosc\xc4\x83tor al limbii grece\xc8\x99ti, ci \xc8\x99i \xe2\x80\x9eun str\xc4\x83lucit cunosc\xc4\x83tor al limbii sanskrite\xe2\x80\x9d. Articolele sale despre filosofia oriental\xc4\x83 se reg\xc4\x83sesc publicate \xc3\xaen Convorbiri literare._NEWLINE_\xc3\x8en Istoria ideilor mele, Alexandru Dimitrie Xenopol \xc3\xae\xc8\x99i aminte\xc8\x99te de o \xe2\x80\x9elupt\xc4\x83 stra\xc8\x99nic\xc4\x83\xe2\x80\x9d \xc3\xaentre trei filologi de seam\xc4\x83, Vasile Burl\xc4\x83, Bogdan Petriceicu Hasdeu \xc8\x99i Alexandru Cihac, cu privire la la etimologia cuv\xc3\xa2ntului ra\xc8\x9b\xc4\x83, eveniment ridiculizat de el \xc3\xaentr-o poem\xc4\x83 eroi-comic\xc4\x83, cu titlul Ra\xc8\x9ba lui Burl\xc4\x83._NEWLINE_\xe2\x80\x9eMi-au r\xc4\x83mas dela domnul Burl\xc4\x83 pove\xc8\x99ti mitologice \xc8\x99i etimologii rom\xc3\xa2ne\xc8\x99ti. Dela Burl\xc4\x83 am v\xc4\x83zut explicat\xc4\x83 pe tabel\xc4\x83 faimoasa etimologie a ra\xc8\x9bei \xc8\x99i acea mai pu\xc8\x9bin cunoscut\xc4\x83 a a\xc8\x9bei. S\xc4\x83 cunoa\xc8\x99te\xc8\x9bi deci \xc8\x99i domniile voastre cum am cunoscut \xc8\x99i eu c\xc4\x83 vorba ra\xc8\x9b\xc4\x83 vine dela latinescul anas-anatis, acuzativ anatem. Din anatem prin rotacizare aratem. A dela \xc3\xaenceput e un sprijin efemer care dispare. Ad\xc4\x83ogind \xc8\x99i celelalte legi filologice, ajungem la ra\xc8\x9b\xc4\x83. De asemeni, dup\xc4\x83 acelea\xc8\x99i legi \xc8\x99i r\xc3\xa2nduieli a\xc8\x9b\xc4\x83 vine dela ac, trec\xc3\xa2nd prin akia, atia \xc8\x99i ajung\xc3\xa2nd unde se vede. \xe2\x80\x9d_NEWLINE_\xe2\x80\x94 Mihail Sadoveanu _NEWLINE_\xc3\x8en vara anului 1885, prietenii din Ia\xc8\x99i ai lui Mihai Eminescu, mai ales profesorii Vasile Burl\xc4\x83 \xc8\x99i Petre Novleanu, dr. De Max, Ion Creang\xc4\x83, dar \xc8\x99i mul\xc8\x9bi alti admiratori, au adunat banii necesari urm\xc4\x83rii unui tratament \xc3\xaen Crimeea, la clinica dr. F. Jahimowicz, din sta\xc8\x9biunea de b\xc4\x83i de la Andrejewski \xe2\x80\x93 Liman.'